Document ID: 32010D0475

DECIZIA COMISIEI
din 30 august 2010
de modificare a Deciziei 2006/594/CE de stabilire a unei repartizări orientative, pe stat membru, a creditelor de angajament în temeiul obiectivului de convergență pentru perioada 2007-2013 în ceea ce privește sumele suplimentare alocate Republicii Cehe, Poloniei și Slovaciei
[notificată cu numărul C(2010) 5817]
(2010/475/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziții generale privind Fondul european de dezvoltare regională, Fondul social european și Fondul de coeziune și de abrogare a Regulamentului (CE) nr. 1260/1999 (1), în special articolul 18 alineatul (2),
întrucât:
(1)
Prin Decizia 2006/594/CE (2), astfel cum a fost modificată prin Decizia 2007/191/CE (3), Comisia a stabilit o repartizare orientativă, pe stat membru, a creditelor de angajament în temeiul obiectivului „convergență” pentru perioada 2007-2013.
(2)
În conformitate cu punctul 10 din anexa II la Regulamentul (CE) nr. 1083/2006, s-a stabilit, în 2010, că PIB-ul cumulat în Republica Cehă, în Polonia și în Slovacia pentru perioada 2007-2009 diferă cu peste ± 5 % de PIB-ul cumulat estimat în conformitate cu punctul 9 din anexa II la Regulamentul (CE) nr. 1083/2006, inclusiv din cauza fluctuațiilor cursurilor de schimb. Prin urmare, ar trebui ajustate în consecință sumele alocate Republicii Cehe, Poloniei și Slovaciei pentru perioada 2011-2013.
(3)
În conformitate cu punctele 16 și 17 din Acordul interinstituțional din 17 mai 2006 încheiat între Parlamentul European, Consiliu și Comisie privind disciplina bugetară și buna gestiune financiară (4), Comisia a adoptat, la 16 aprilie 2010, Comunicarea privind ajustarea tehnică a cadrului financiar pentru 2011 în concordanță cu evoluțiile VNB, inclusiv ajustarea sumelor alocate din fonduri de susținere a politicii de coeziune pentru statele membre pentru care există o diferență între PIB-ul estimat și PIB-ul real pentru perioada 2007-2009 (5), prin care a informat că este necesară efectuarea unei ajustări pozitive de 237 045 801 EUR pentru Republica Cehă, de 632 392 153 EUR pentru Polonia și de 137 711 534 EUR pentru Slovacia, care trebuie eșalonată în părți egale în 2011, 2012 și 2013.
(4)
Pentru a stabili sumele alocate statelor membre în cauză, este necesar să se ia în considerare alocarea proporțională între obiectivul „convergență” și obiectivul „competitivitate regională și ocuparea forței de muncă” în cursul perioadei de programare actuale 2007-2013 pentru fiecare dintre statele membre în cauză, precum și necesitatea de a utiliza în cel mai eficient mod posibil alocarea fondurilor pentru proiectele care sunt puse în aplicare în prezent. În consecință, prezenta decizie ar trebui să aloce doar partea din ajustările pozitive totale care se referă la obiectivul „convergență”.
(5)
Din motive de eficiență, este adecvat să se înlocuiască sumele indicate pe rândul „Total” din tabelul 2 din anexa III la Decizia 2006/594/CE pentru anii 2007-2010, deoarece nu reflectă cifrele comunicate pentru Bulgaria.
(6)
Prin urmare, Decizia 2006/594/CE ar trebui modificată în consecință,
ADOPTĂ PREZENTA DECIZIE:
Articolul 1
Decizia 2006/594/CE se modifică după cum urmează:
1.
anexa I se înlocuiește cu textul anexei I la prezenta decizie;
2.
anexa III se înlocuiește cu textul anexei II la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 30 august 2010.

Labels: 2
18
15
19